กรุงไทย ออกเงินฝาก 15 เดือน
ธนาคารกรุงไทย ออกเงินฝาก 15 เดือน จ่ายดอกเบี้ยสูงสุด 6.50% ต่อปี
15 มี.ค. 2554

ธนาคารกรุงไทย ออกเงินฝาก 15 เดือน จ่ายดอกเบี้ยสูงสุด 6.50% ต่อปี
นางนงนุช เทียนไพฑูรย์ รองกรรมการผู้จัดการอาวุโส สายงานธุรกิจรายย่อยและเครือข่าย ธนาคารกรุงไทย เปิดเผยว่า เพื่อร่วมเฉลิมฉลองโอกาสครบรอบ 45 ปี ธนาคารได้ออก 2 ผลิตภัณฑ์เงินออมให้ลูกค้าเลือกลงทุน ได้แก่ เงินฝาก KTB Birthday Bonus 15 เดือน ซึ่งเป็นเงินฝากประจำ 15 เดือน รับฝากขั้นต่ำครั้งละ 10,000 บาท จ่ายดอกเบี้ยทุกเดือน โดยเดือนที่ 1-5 จ่ายในอัตรา 1.80% ต่อปี เดือนที่ 6-10 จ่ายในอัตรา 2.20% ต่อปี และเดือนที่ 11-15 จ่ายในอัตรา 6.50% ต่อปี อัตราดอกเบี้ยเฉลี่ย 3.50% ต่อปี
นอกจากนี้ ธนาคารยังออก ตั๋วแลกเงิน KTB B/E Birthday Bonus อายุ 15 เดือน ยอดซื้อขั้นต่ำครั้งละ 100,000 บาท จ่ายดอกเบี้ยทุกเดือน ในอัตรา 3.70% ต่อปี โดยลูกค้าสามารถเปิดบัญชีเงินฝากและซื้อตั๋วแลกเงินได้ที่ทุกสาขากว่า 970 แห่งทั่วประเทศ จนถึงวันที่ 20 เมษายนนี้